From Saga With Love

From Saga With Love ialah sebuah siri drama televisyen web Malaysia terbitan Redcomm Sdn. Bhd yang diarahkan oleh Umi Salwana Omar dengan skrip oleh Rafidah Abdullah, Hadi M. Nor, Shamaine Othman, Suzanne Ong, dan Azhar Amirulhisyam. Dibintangi oleh Siti Khadijah Halim, Sophia Albarakbah, Ikmal Amry dan Fimie Don, musim pertama siri ini memulakan tayangan perdana di platform penstriman Viu pada 21 September sehingga 19 Oktober 2023 dengan dua episod baharu disiarkan pada setiap Khamis. Musim keduanya memulakan tayangan perdana pada 17 Oktober hingga 14 November 2024.

Siri ini juga bersiaran ulangan di saluran Astro Ria di bawah Slot DramaVaganza pada 29 Januari hingga 27 Februari 2025 bagi menggantikan siri drama Ofis Politik dan digantikan oleh siri drama Seribu Tahun.

Sinopsis

Musim 1 (2023)
Karma, seorang pempengaruh yang menipu untuk menjadi pembantu peribadi serta jurubahasa bagi pelakon terkenal, Bianca Rozario semasa lawatannya di Saga, Jepun. Pelbagai usaha dan rancangan dilakukan oleh Karma agar rahsia berkaitan penipuannya terhadap Bianca tidak terbongkar. 

Karma yang terikat dengan misi rahsia oleh ibu Bianca serta impiannya ingin menjadi pempengaruh terkenal membuatkannya tetap meneruskan walaupun diganggu dengan kehadiran juruvideo Bianca, Bob serta seorang jejaka pendiam, Sham yang menambah masalah dan huru-hara di Saga.

Musim 2 (2024)
Kebahagiaan Karma dan Sham diuji setelah mereka bersama-sama memulakan perniagaan penjualan tembikar. Mereka menghadapi pelbagai keresahan dan masalah dalam perniagaan tersebut sehingga membuatkan hubungan mereka terjejas. Apabila Sham mendapat tahu mengenai masalah kesihatan mentornya, Akiro, dia bergegas ke Saga, Jepun lalu meninggalkan Karma untuk meneruskan perniagaan kedai tembikar mereka seorang diri. 

Namun, Karma akhirnya memilih untuk terbang ke Saga selepas insiden yang tak diingini berlaku dan ditemani oleh rakan baiknya Bob, yang mahu mencari ilham untuk filem pertamanya di Saga. Di Saga, Karma berjumpa semula dengan Bianca yang sedang melanjutkan pelajarannya di Universiti Saga. Justeru, mereka berempat kembali bersama tetapi kehadiran rakan baru Bianca bernama Hadri mungkin akan mengeruhkan keadaan.

Pelakon

Pelakon utama
 Siti Khadijah Halim sebagai Karma
 Sophia Albarakbah sebagai Bianca
 Fimie Don sebagai Bob
 Ikmal Amry sebagai Sham
 Hun Haqeem sebagai Hadri

Pelakon pembantu
 Vanidah Imran sebagai Kathy
 Fatimah Abu Bakar sebagai Rozita (Mak)
 Zulin Aziz sebagai Suhaila (Along)
 Sharifah Amani sebagai Fadhila (Angah)
 Zoey Rahman sebagai Zairin
 Tiara Anchant sebagai Daisy
 Alvin Wong sebagai Mr Wong
 Fahmy Reza sebagai Abang Lan
 Farid Azmer sebagai pemandu E-Hailing
 Riezman Khuzaimi sebagai Harun
 Sharifah Sofia sebagai Hani 
 Doppo Narita sebagai Akiro Shisho
 Sharina Abdul Salam sebagai Manicurist
 Adam Darwisyah sebagai Adik Tiri Sham
 Muhd Ali Umar Mohd Ruzni sebagai Sham (Kecil)
 Zuliana Ernie Zainon sebagai Shahriza (Ibu Sham)
 Yuno sebagai Juruwang Kedai Runcit
 Miu Sera sebagai Rie
 Katsuya Honda sebagai Yamagata

Penerbitan
From Saga With Love diumumkan sebagai salah satu daripada 5 siri Viu Originals untuk tayangan bagi tahun 2023 dalam satu sidang media pada 1 Disember 2022. Tajuk asal drama ini ialah Dear Karma, sebelum ditukar kepada From Saga With Love. Penggambaran dijalankan di Saga, yang terletak di Selatan Pulau Kyushu, Jepun. Ia merupakan drama Melayu pertama yang menjalani penggambaran di Saga, dengan bantuan Suruhanjaya Filem Saga. Ini merupakan drama Viu Originals kedua yang dibintangi oleh Sophia Albarakbah selepas Devoted (2019).

Ia telah diumumkan pada Februari 2024 bahawa From Saga With Love akan disambung untuk musim kedua. 

Episod

 Anugerah dan Pencalonan 
+TahunAnugerahKategoriPenerima/Karya TercalonKeputusanRujukan2024Anugerah Akademi Kreatif AsiaPelakon Wanita Terbaik (Komedi) Siti Khadijah Halim (Malaysia)Program Komedi TerbaikFrom Saga With Love 1 (Malaysia)

Keluaran
From Saga With Love musim pertama memulakan tayangan perdana di Viu bermula 21 September sehingga 19 Oktober 2023 dengan dua episod baharu disiarkan setiap Khamis. Ia juga disiarkan di Sensasi setiap Khamis. Musim keduanya pula memulakan tayangan perdana pada 17 Oktober 2024. Ia juga disiarkan di Astro Ria setiap Rabu dan Khamis mulai 29 Januari 2025.

Rujukan

Pautan luar

 From Saga With Love di Viu

Kategori:Siri drama televisyen Malaysia berbahasa Melayu 2023
Kategori:Siri drama televisyen Malaysia berbahasa Melayu 2024
Kategori:Rancangan asal Viu